7-Eleven lancerer et nyt koncept kaldet Sharebox, hvor kiosk-kæden lover århusianerne sikkert og bekvemt at overlevere nøgler til både danske og udenlandske feriegæster.

Deleøkonomien har for alvor grebet om sig i Danmark, og tjenester som Airbnb og GoMore benyttes af tusindvis af danskere hver eneste dag. Det er ud fra den devise, at 7-Eleven kommer med sit nye koncept. Overlevering er blevet et stort foretagenede, og på den måde vil kæden have flere folk i forretningen.

Sharebox er et fysisk kabinet i 7-Eleven, der opbevarer nøgler i små bokse, som man kan få adgang til via en app. Alt man skal gøre er at hente appen, aflevere nøglerne til lejligheden, sommerhuset eller bilen i en nøgleboks i en af 7-Elevens butikker og fortælle appen, hvem der skal hente nøglerne. Herefter sender appen automatisk en kode til modtageren, som giver adgang til boksen.

- Hvis du for eksempel lejer din lejlighed ud via Airbnb, kan man for et lille beløb leje en boks i 7-Eleven her på stationen og via appen give sine gæster besked om, hvornår de kan hente nøglen. I appen indtaster feriegæsterne en kode, og så springer lågen til boksen op, og gæsterne kan tage nøglen med sig, forklarer Sanne Vestergaard, købmand i 7-Eleven ved Aarhus Hovedbanegård.

Sharebox bliver også etableret i 7-Eleven på Immervad 1 og M. P. Bruunsgade 62. Priser for 24-timers leje af boksen er 25 kroner per døgn. Et abonnement på en måned koster 149 kroner.

- Behovet for sikker og bekvem udveksling af nøgler er steget markant efter udbredelsen af de mange deleøkonomiske tjenester. Og jeg er sikker på, at mange i Aarhus også vil få glæde af Sharebox og de nye muligheder for at overlevere nøgler, siger Sanne Vestergaard.